मेवाड़ का वैधानिक महाराणा- पुत्र की मृत्यु के बाद पन्ना उदयसिंह को लेकर बहुत दिनों तक शरण के लिए भटकती रही, पर दुष्ट बनवीर के डर से कई राजकुल, जिन्हें पन्ना को आश्रय देना चाहिए था, उन्होंने पन्ना को आश्रय नहीं दिया। पन्ना जगह-जगह राजद्रोहियों से बचती, कतराती तथा स्वामीभक्त प्रतीत होने वाले प्रजाजनों के सामने अपने को जाहिर करती भटकती रही। कुम्भलगढ़ में उसे शरण मिल गई। उदयसिंह किलेदार का भांजा बनकर बड़ा हुआ। तेरह वर्ष की आयु में मेवाड़ी उमरावों ने उदयसिंह को अपना राजा स्वीकार कर लिया और उसका राज्याभिषेक कर दिया। उदय सिंह 1542 में मेवाड़ के वैधानिक महाराणा बन गए।